રાજકુમારીનો સ્વયંવર હતો. દેશ-પરદેશથી અનેક રાજકુમારો તેને પરણવાના કોડ સાથે ઉપસ્થિત હતા. રાજકુમારી વરમાળા લઈને જે રાજકુમાર પાસેથી પસાર થાય ત્યારે ખાસ હજૂરિયાઓએ યુવરાજનાં વખાણ કરી, રાજકુમારીને લોભાવવાનો પ્રયત્ન કરતા હતા. અચાનક એક યુવા તેજસ્વી સંન્યાસી કુતૂહલવશ આ સમારંભ-સ્થાને આવ્યો. તેના તેજથી પ્રભાવિત થઈ રાજકુમારીએ વરમાળા તેને પહેરાવી કે સંન્યાસી ત્યાંથી ભાગવા પ્રયત્ન કરવા લાગ્યો. રાજાએ તેને પોતાનું અડધું રાજ્ય આપવાનું વચન આપ્યું પણ સંન્યાસી મૂઠી વાળી ત્યાંથી ભાગ્યો. મનથી તેને વરેલી રાજકુમારી તેની પાછળ દોડી. રાજા-રાણી પણ દીકરીની પાછળ ભાગ્યાં.